Semionas Vladimirovas
Semionas Vladimirovas (rus. Семен Владимирович Владимиров; g. 1895 m. vasario 3 d. – m. 1956 m. liepos 12 d.) – tarybinis ginklų konstruktorius, labiausiai žinomas kaip kulkosvaidžių KPV ir KPVT kūrėjas. Semionas Vladimirovas gimė Maskvoje, geležinkeliečio šeimoje. 1913 m. baigė Ivanovo-Voznesensko Mechanikos techninę mokyklą. Dirbo Jaroslavlio ir Petrogrado gamyklose, Sibiro ir Tolimųjų Rytų kasyklose šaltkalviu, mechaniku, techniku – konstruktoriumi, kalnakasybos techniku. Rusijos pilietinio karo metais raudonųjų pusėje kovojo už Tarybų valdžią Altajaus krašte. 1919 m. Rogovo partizanų būryje organizavo šaunamųjų ir šaltųjų ginklų remonto dirbtuves. 1920 m. kartu su visu partizanų būriu įstojo į Raudonąją Armiją, kurioje tarnavo iki 1922 m. Po demobilizacijos įsidarbino Tulos ginklų gamykloje, kur per trumpą laiką iš šaltkalvio tapo vyresniuoju inžinieriumi konstruktoriumi. Sukonstravo savitaisį pistoletą, naudojantį nagano šovinius. Šiam pistoletui ir keliems įtaisams, skirtiems automatinių ginklų šaudymo spartai reguliuoti, gavo patentus. 1930 m. S. Vladimirovas sukonstravo universalų trikojį stovą Maksimo kulkosvaidžiui, kuris 1931 m. buvo priimtas į ginkluotę. 1932 m. perdirbdamas 7,62 mm aviacinį kulkosvaidį ŠKAS sukūrė 12,7 mm kulkosvaidį ŠVAK, kurį buvo galima paversti 20 mm automatine patranka, reikėjo tik pakeisti vamzdį. ŠVAK – pirma tarybinė aviacinė patranka. 1934 m. persikelia į Kovrovą, kadangi Kovrovo ginklų ir kulkosvaidžių gamykloje pradėta ŠVAK’ų gamyba. ŠVAK buvo pats masiškiausias tarybinės aviacijos šaunamasis ginklas – 1941–1944 m. buvo pagaminta virš 102 000 šių patrankų. jais buvo apginkluota 37 000 Jak’ų, 22 000 La, nemažai Il-2 šturmuotuvų. Karo pradžioje ŠVAK patrankomis buvo ginkluota ir dalis lengvųjų tankų Т-30 ir Т-60. 1939 m. sukonstravo 14,5 mm prieštankinį šautuvą, tuo metu vieną iš tobuliausių. Antrojo pasaulinio karo metais sukonstravo 7,62 mm stovinį kulkosvaidį SPV ir 20 mm aviacinę patranką APV. Karo pabaigoje S. Vladimirovas sukonstravo stambiakalibrį kulkosvaidį KPV. Vėliau su konstruktoriumi G. Markovu sukonstravo suporintą zenitinį kulkosvaidį ZPU-2. Irako policijos džipas, ginkluotas kulkosvaidžiu KPV Zenitinis suketverintas įrenginys ZPU-4 su KPV kulkosvaidžiais Prieš mirtį S. Vladimirovas konstravo 23, 30 ir 37 mm aviacines patrankas, bet dėl mirties šio darbo nebaigė.